ट्रेनिंग में नदारद शिक्षकों को मिलेंगे नोटिस
बीकानेर | सीसीईट्रेनिंग से अनुपस्थित रहे शिक्षकों को कारण बताओ नोटिस जारी करने की तैयारी की जा रही है। चालू शिक्षा सत्र में ग्रीष्मकालीन अवकाश के दौरान मई-जून में आयोजित हुए सीसीई कैम्प से वंचित शिक्षकों को एक और अवसर देने के लिए शिक्षा विभाग ने ब्लॉकवार आठ दिवसीय कैम्प लगाए है। उधर, बीकानेर ब्लॉक से संबंधित कैम्प में मंगलवार को दूसरे दिन भी 76 शिक्षक अनुपस्थित रहे। गंगा चिल्ड्रन स्कूल में चल रहे कैम्प में लगभग 116 शिक्षकों को प्रशिक्षण की व्यवस्था की गई है लेकिन उपस्थिति केवल 40 ने दर्ज करवाई है। डाइट के मोहन बिश्नोई ने बताया कि वंचित शिक्षकों को ट्रेनिंग का यह अंतिम अवसर दिया गया था। ट्रेनिंग में अनुपस्थिति रहने वाले शिक्षकों को कारण बताओ नोटिस जारी किए जाएंगे। गौरतलब है कि शिक्षा विभाग के उच्च अधिकारी प्रशिक्षण में शिक्षकों की उपस्थिति को लेकर गंभीर है। पूर्व में आयोजित प्रशिक्षण शिविर में अनुपस्थित रहे शिक्षकों का वेतन रोक लिया गया था। बाद में वंचित शिक्षकों को अंतिम अवसर देते हुए दिसंबर माह में सीसीई शिविर लगाने के निर्देश दिए गए। उधर, शीतकालीन अवकाश के चलते शिक्षकों की उपस्थिति इस बार भी प्रशिक्षण शिविर में कम रही है।
hin_Deva hin_Deva